5 November: Agter die skerms gebeur baie. – Jan van der Watt - www.bybelkennis.co.za
by Mitch Kalp · Published 05/11/2017 · Updated 31/10/2017
Heb 9:15-10:10 (fokus 9:15-28)
Baie van wat in die lewe gebeur vind agter skerms plaas. Ons kom dit nie eers agter nie. Dink maar aan hoe lank en toegewyd mense voor die tyd aan 'n toneelstuk oefen en al wat ons sien is die aand van die opvoering; dit vra toewyding en liefde vir die saak. Of kyk hoe oefen 'n koor voor hulle iets vir ons sing. Ja, baie gebeur agter die skerms.
Jesus het ons gered, ons sonde vergewe… maar wat het net nie alles agter die skerms gebeur nie! Hebreërs gee ons nogal so kykie na dit alles. Byna soos in 'n prokureurskantoor moes Jesus die testament van God aan die werk kry. Daarvoor moes Hy eers sorg dat al die "geestelike betaalmiddele" in die hemelse bank reg is om die vereistes van die testament na te kom (9:15). As betaalmiddel moes Hy Homself opoffer en sterf (9:28). Sonder dat ons dit altyd besef, is Hy nou nog besig (as Hoëpriester) om te sorg dat alles tussen jou en God reg verloop. Dis wat Jesus nou nog vir ons agter die skerms doen.
Vir jou om te sê: "Jesus het my gered" veronderstel 'n ewigheid se aktiwiteit agter die skerms van die hemel. Dit praat van goddelike toewyding, liefde, genade, ja, al die dinge. So baie gebeur daar. Die kykie "agter die skerms" sal waarskynlik ten minste twee dinge aan jou doen: dit sal jou laat besef hoe lief God jou het en hoe belangrik jy vir hom is, maar ook hoe dankbaar-nederig jy moet wees dat Jesus dit alles vir jou doen.